b"\n_START_ARTICLE_\nSrame\xc5\xbeljiva mimoza\n_START_SECTION_\nOpis\n_START_PARAGRAPH_\nSteblo je pri mladih rastlinah pokon\xc4\x8dno, a postaja z leti upognjeno. Je tanko in redko do gosto bodi\xc4\x8dasto, iz njega pa izhajajo vejice. Zraste do vi\xc5\xa1ine 1.5 m. Listi spadajo v skupino deljenih listov. _NEWLINE_Listi so pernato deljeni z enim ali dvema pernatima paroma in z 10-26 listi\xc4\x8dev na pero. Listni peclji so bodi\xc4\x8dasti. Iz listne osi izhajajo bledo roza ali vijoli\xc4\x8dasti cvetovi.  Okrogli do ovalni cvetovi merijo v premeru 8-10 mm (brez pra\xc5\xa1nikov). Od blizu se da opaziti, da so v njihovih zgornjih delih cvetni listi rde\xc4\x8di in da so filamenti (vlakna) roza do sivivijoli\xc4\x8dni. Seme se nahaja v grozdih s po 2-8 stroki dol\xc5\xbeine 1-2 cm, ki so ob robovih bodi\xc4\x8dasti. Stroke lahko razdelimo na 2-5 segmentov in vsebujejo bledo rjava semena (dol\xc5\xbeina enega je 2.5 mm). Je vetrocvetka kot \xc5\xbeu\xc5\xbekocvetka. Semena imajo trdo ovojnico, ki omejuje kalitev.\n_START_SECTION_\nGibanje rastline\n_START_PARAGRAPH_\nSrame\xc5\xbeljiva mimoza je znana po hitrem zlaganju in pove\xc5\xa1anju listov. Kot pri mnogih rastlinah se ji listi pono\xc4\x8di zaprejo in ponovno odprejo podnevi ('spanje' ali niktinastija)._NEWLINE_Listi se zaprejo zaradi razli\xc4\x8dnih dra\xc5\xbeljajev; npr. dotik, toplota, pihanje ali tresenje. Tak\xc5\xa1na gibanja opisujemo kot tigmonasti\xc4\x8dna. Gibanje je posledica izgube turgorskega tlaka dolo\xc4\x8denih delov v celici (turgorski tlak je sila, ki jo na celi\xc4\x8dno steno izvajajo voda in ostala vsebina celice). Ko je rastlina vzdra\xc5\xbeena za\xc4\x8dnejo dolo\xc4\x8deni deli stebla spro\xc5\xa1\xc4\x8dati kemikalije (vklju\xc4\x8dno s kalijem), ki povzro\xc4\x8dijo, da voda zapu\xc5\xa1\xc4\x8da celi\xc4\x8dne vakuole in da voda izhaja iz celic, kar povzro\xc4\x8di zmanj\xc5\xa1anje tlaka in skr\xc4\x8denje celice \xe2\x80\x93 to skr\xc4\x8denje celic zaradi razli\xc4\x8dnega turgorskega tlaka povzro\xc4\x8di zaprtje listov. Ta pojav je precej pogost znotraj poddru\xc5\xbeine Mimosoideae, ki je del dru\xc5\xbeine metuljnic. Dra\xc5\xbeljaj se lahko prenese tudi na sosednje liste. Ni to\xc4\x8dno jasno zakaj se je ta zna\xc4\x8dilnost evolucijsko razvila, a mnogo znanstvenikov meni, da se rastlina z zmanj\xc5\xa1anjem povr\xc5\xa1ine zavaruje pred plenilci. Z gibanjem celega lista ali samo njegovih delov ustvari videz uvele in neu\xc5\xbeitne rastline. Ko se listi povesijo, se poka\xc5\xbeejo bodice, ki so \xc5\xa1e dodatna obramba pred \xc5\xbeivalmi.\n_START_SECTION_\nTaksonomija in poimenovanje\n_START_PARAGRAPH_\nSrame\xc5\xbeljivo mimozo je prvi opisal Carl Linnaeus v delu Species Plantarum leta 1753. Latinska beseda \xc2\xbbpudica\xc2\xab\xc2\xa0pomeni \xc2\xbbsrame\xc5\xbeljiva\xc2\xab\xc2\xa0in nakazuje na lastnost rastline, da ob dotiku skrije liste.\n_START_SECTION_\nPoimenovanja v tujih jezikih\n_START_PARAGRAPH_\nV angle\xc5\xa1kem jeziku se uporabljajo naslednja poimenovanja: sensitive plant, humble plant, shameful plant, sleeping grass, touch-me-not, chuimui ali ant-plant_NEWLINE_Ostala imena so \xc5\xa1e \xc2\xbbmori-vivi\xc2\xab ali morivivi (Dominikanska republika in ostali \xc5\xa1pansko govore\xc4\x8di Karibski otoki; prevod bi bil \xc2\xbbumrl sem, \xc5\xbeivim\xc2\xab), dormilona (Kostarika, prevod: \xc2\xbbzaspanka\xc2\xab), makahiya (Filipini, \xc2\xbbmaka\xc2\xab\xc2\xa0pomeni \xc2\xbbtiha\xc2\xab, -hiya pa \xc2\xbbsrame\xc5\xbeljiva\xc2\xab\xc2\xa0ali \xc2\xbbsrame\xc5\xbeljivost\xc2\xab). V Tongi je znana kot mateloi (prevod: \xc2\xbbla\xc5\xbena smrt\xc2\xab). V Urdu je znana kot chhui-mui, kar pomeni \xc2\xbbto kar umre ob dotiku\xc2\xab. V Bengali je znana kot lojjaboti \xe2\x80\x93 srame\xc5\xbeljiva devica. V Indonezija ji pravijo putri malu (Srame\xc5\xbeljiva Princesa). V Malajalamskem jeziku je thottavaadi, kar pomeni \xc2\xbbuvene ob dotiku\xc2\xab. V marathskem jeziku je znana kot lazaLu (srame\xc5\xbeljiva). V tamilskem jeziku ji pravijo thotta-siningi (\xc2\xbbse zgane ob dotiku\xc2\xab). V kannadskem jeziku ji pravijo muttidare muni (besna zaradi dotika). Po malezijsko se ji re\xc4\x8de pokok semalu (srame\xc5\xbeljiva rastlina) in po mjanmarsko hti ka yoan, kar pomeni \xc2\xbbob dotiku se pomanj\xc5\xa1a\xc2\xab.\n_START_SECTION_\nRaz\xc5\xa1irjenost\n_START_PARAGRAPH_\nRastlina izvira iz Ju\xc5\xbene in Srednje Amerike. Od tam se je raz\xc5\xa1irila drugam in velja v Tanzaniji, Ju\xc5\xbeni Aziji, Jugovzhodni Aziji in Pacifi\xc5\xa1kih otokih za invazivno vrsto. Kot invazivna je \xc5\xa1e v Avstraliji (v Severnem teritoriju in Zahodni Avstraliji razgla\xc5\xa1ena za plevel). V Queenslandu za srame\xc5\xbeljivo mimozo predlagajo nadzor rasti. Prisotna je tudi v Nigeriji, Sej\xc5\xa1elih, Mauricius in Vzhodni Aziji, a v teh krajih ne velja za invazivno rastlino. V ZDA raste na Floridi, Havajih, Virginiji, Maryland, Puerto Ricu, Teksasu in na Devi\xc5\xa1kih otokih.\n_START_SECTION_\nVpliv na kmetijstvo\n_START_PARAGRAPH_\nVrsta je problemati\xc4\x8dna, ker med tropskimi pridelki raste kot plevel, \xc5\xa1e posebej ko so polja ro\xc4\x8dno obdelovana. \xc5\xa0kodi predvsem koruzi, kokosu, krompirju, bomba\xc5\xbeu, kavi, bananovcem, soji, papaji in sladkornemu trstu. Suhe rastline lahko predstavljajo po\xc5\xbearno nevarnost. Ponekod jo uporabljajo kot krmno rastlino, \xc4\x8deprav je havajska razli\xc4\x8dica domnevno strupena za \xc5\xbeivali._NEWLINE_Na gomoljih srame\xc5\xbeljive mimoze se lahko naselijo du\xc5\xa1ikove bakterije. Te bakterije so sposobne pretvoriti atmosferski du\xc5\xa1ik, ki ga sicer rastline ne morejo uporabljati, v obliko, ki jo rastline lahko uporabijo. Tak\xc5\xa1ne bakterije so v dru\xc5\xbeini metuljnic pogoste.\n_START_SECTION_\nKultivacija\n_START_PARAGRAPH_\nSrame\xc5\xbeljivo mimozo pogosto gojijo v stanovanju kot celoletnico. Sicer jo gojijo tudi na prostem. Po navadi se raz\xc5\xa1irja s semeni.\n_START_SECTION_\nKemijska sestava\n_START_PARAGRAPH_\nSrame\xc5\xbeljiva mimoza vsebuje toksi\xc4\x8den alkaloid mimozin, ki prepre\xc4\x8duje deljenje celic in ima apoptoti\xc4\x8den u\xc4\x8dinek.  Ekstrakti srame\xc5\xbeljive mimoze imobilizirajo li\xc4\x8dinke Strongyloides stercoralis v manj kot eni uri.   Vodni ekstrakti korenin nevtralizirajo strup kobre (Naja Kaouthia). Verjetno inhibira miotoksi\xc4\x8dnost in encimsko aktivnost kobrinega strupa."